Návrh
na zmenu a doplnenie návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov

1. V čl. I sa vkladá nový prvý bod, ktorý znie:
„1. V § 4 sa odsek 1 dopĺňa písmenom k), ktoré znie:
„k) riaditeľ štátneho podniku.“.“.
Súčasne sa vykoná prečíslovanie bodov 1 až 136.
2. V čl. I sa za 2. bod vkladá nový 3. bod, ktorý znie:
„3. V § 7 sa odsek 1 dopĺňa písmenom k), ktoré znie:
„k) riaditeľa štátneho podniku štátny podnik.“.“.
Súčasne sa vykoná prečíslovanie bodov 3 až 136.
3. V čl. I sa za 12. bod vkladá nový 13. bod, ktorý znie:
„13. § 20 sa dopĺňa písmenom j), ktoré znie:
„j) riaditeľovi štátneho podniku odo dňa vymenovania a zaniká dňom uplynutia obdobia, na ktoré bol vymenovaný, vzdaním sa funkcie, odvolaním alebo jeho smrťou.“.“.
Súčasne sa vykoná prečíslovanie bodov 13 až 136.
4. V čl. I bod 21 znie:
    „21. § 32 vrátane nadpisu znie:
„§ 32
Všeobecné podmienky nároku  na nemocenské a materské tehotnej poistenkyne po zániku nemocenského poistenia
(1) Poistenkyňa, ktorej nemocenské poistenie zaniklo v období tehotenstva, má nárok na nemocenské alebo materské, ak splnila podmienky nároku  na nemocenské alebo materské v lehote do šiestich mesiacov od zániku jej nemocenského poistenia (ďalej len „ochranná lehota“). Poistenkyňa uvedená v prvej vete, ktorá bola povinne nemocensky poistená samostatne zárobkovo činná osoba a dobrovoľne nemocensky poistená osoba, má nárok na nemocenské alebo materské, ak zaplatila poistné na nemocenské poistenie za celé obdobie nemocenského poistenia povinne nemocensky poistenej samostatne zárobkovo činnej osoby a dobrovoľne nemocensky poistenej osoby, najviac za obdobie posledných desať rokov predchádzajúcich dňu, v ktorom jej zaniklo nemocenské poistenie, a to najneskôr v posledný deň splatnosti poistného za kalendárny mesiac, v ktorom jej zaniklo nemocenské poistenie; § 31 ods. 1 písm. b) časť vety za bodkočiarkou platí rovnako.
(2) Poistenkyni uvedenej v odseku 1 ochranná lehota zaniká dňom, od ktorého
a) jej vzniklo nemocenské poistenie podľa tohto zákona alebo  
b) má nárok na výplatu predčasného starobného dôchodku alebo invalidného dôchodku.“.“.
5. V čl. I sa vypúšťajú body 22 až 24.
	Súčasne sa vykoná prečíslovanie bodov 25 až 136.
6. V čl. I body 25 a 26 znejú:
     „25. V § 34 ods. 1 prvej vete sa za slovo „Zamestnancovi“ vkladá čiarka a slová „povinne nemocensky poistenej samostatne zárobkovo činnej osobe a dobrovoľne nemocensky poistenej osobe“ a vypúšťa sa druhá veta.“.
26. V § 34 ods. 2 sa slovo „Zamestnancovi“ nahrádza slovami „Poistenkyni uvedenej v § 32 ods. 1“.“.
7. V čl. I sa za 26. bod vkladá nový 27. bod, ktorý znie:
     „27. V § 34 sa  za odsek 2 vkladá nový odsek 3, ktorý znie:
 „(3) Povinne nemocensky poistenej samostatne zárobkovo činnej osobe a dobrovoľne nemocensky poistenej osobe vzniká nárok na nemocenské od prvého dňa dočasnej pracovnej neschopnosti, ak
a)	za deväť po sebe nasledujúcich kalendárnych mesiacov predchádzajúcich mesiacu, v ktorom vznikla dočasná pracovná neschopnosť, zaplatili poistné na nemocenské poistenie v sadzbe poistného na nemocenské poistenie podľa §  130 písm. e) najneskôr v deň splatnosti poistného za kalendárny mesiac, v ktorom vznikla dočasná pracovná neschopnosť, a
b)	ku dňu vzniku dočasnej pracovnej neschopnosti platia poistné na nemocenské poistenie v sadzbe poistného na nemocenské poistenie podľa § 130 písm. e).“.
Doterajšie odseky 3 až 6 sa označujú ako odseky 4 až 7.“.

Súčasne sa vykoná prečíslovanie bodov 27 až 136.

8. V čl. I bod 27 znie: 
  „27. § 37 vrátane nadpisu znie:
„§ 37
Výška nemocenského
(1) Výška nemocenského je 55 % denného vymeriavacieho základu určeného podľa § 55, ak tento zákon neustanovuje inak.
(2) Výška nemocenského poistenkyne uvedenej v § 32 ods. 1 je 
a) počas prvých troch dní dočasnej pracovnej neschopnosti 25 % denného vymeriavacieho základu určeného podľa § 55,
b) od štvrtého dňa dočasnej pracovnej neschopnosti 55 % denného vymeriavacieho základu určeného podľa § 55.“.“.
9. V čl. I sa vypúšťajú body 29 a 30.
    Súčasne sa vykoná prečíslovanie bodov 31 až 136.
10. V čl. I body 32 a 33 znejú:
    „32. V § 50 písm. b) sa vypúšťajú slová „alebo ošetrovné“.“.
     33. V § 54 ods. 3 sa slová „nemocenskú dávku“ nahrádzajú slovami „nemocenské alebo materské“.“.
11. V čl. I bod 40 znie:
    „40. V § 66 ods. 8 sa na konci pripája táto veta: „Všeobecný vymeriavací základ na určenie osobného  mzdového bodu za predposledný rok dôchodkového poistenia po vzniku nároku na starobný dôchodok je všeobecný vymeriavací základ ustanovený na kalendárny rok, ktorý predchádza kalendárnemu roku, za ktorý sa zisťuje osobný mzdový bod.“.“.
12. V čl. I sa za 40. bod vkladá nový 41. bod, ktorý znie:
      „41. V § 68 ods. 6 sa na konci pripája táto veta: „Na všeobecný vymeriavací základ na určenie osobného mzdového bodu za predposledný rok dôchodkového poistenia po vzniku nároku na predčasný starobný dôchodok platí § 66 ods. 8 druhá veta rovnako.“.“.
Súčasne sa vykoná prečíslovanie bodov 41 a 136.
13. V čl. I bod 41 znie:
      „41. V § 74 ods. 3 sa na konci úvodnej vety pripájajú tieto slová: „najneskôr do dvoch rokov po uplynutí obdobia uvedeného v odseku 2“.“.
14. V čl. I sa za 41. bod vkladajú nové body 42 až 44, ktoré znejú:
      „42. V § 74 sa za odsek 3 vkladajú nové odseky 4 a 5, ktoré znejú:
„(4) Ak zanikne nárok na výplatu vdovského dôchodku, nárok na jeho výplatu vznikne znova, ak sa vdova začne starať o nezaopatrené dieťa.
(5) Nárok na výplatu vdovského dôchodku zaniká dňom zániku skutočností uvedených v odseku 3 písm. a) a b).“.
Doterajšie odseky 4 až 6 sa označujú ako odseky 6 až 8.
43. V § 74 ods. 6 sa za slová „odseku 3 písm. a)“ vkladajú slová „a odseku 4“.
44. V § 74 ods. 8 sa slová „1 až 5“ nahrádzajú slovami „1 až 7“.“.
Súčasne sa vykoná prečíslovanie bodov 42 až 136.
15. V čl. I sa vypúšťajú body 49, 53 a 57.
      Súčasne sa vykoná prečíslovanie bodov 50 až 136.
16. V čl. I bod 63 znie:
      „63. V § 103 odsek 3 znie:
„(3) Dávka garančného poistenia je najviac v sume trojnásobku jednej dvanástiny všeobecného vymeriavacieho základu určeného ku dňu vzniku platobnej neschopnosti zamestnávateľa. Ak platobná neschopnosť vznikla v období od 1. januára do 30. júna kalendárneho roka, použije sa všeobecný vymeriavací základ, ktorý platil v kalendárnom roku dva roky predchádzajúcom kalendárnemu roku, v ktorom vznikla platobná neschopnosť. Ak platobná neschopnosť vznikla v období od 1. júla do 31. decembra kalendárneho roka, použije sa všeobecný vymeriavací základ, ktorý platil v kalendárnom roku predchádzajúcom kalendárnemu roku, v ktorom vznikla platobná neschopnosť.“.“.
17. V čl. I sa vypúšťa bod 77.
      Súčasne sa vykoná prečíslovanie bodov 78 až 136.
18. V čl. I sa za 78. bod vkladá nový bod 79, ktorý znie:
      „79. V § 124 písm. a) sa slovo „Ústredie“ nahrádza slovom „ústredie“.“.
      Súčasne sa vykoná prečíslovanie bodov 80 až 136.
19. V čl. I bod 82 znie:
      „82. V § 130 písm. c) a d) sa slová „4,4 %“ nahrádzajú slovami „2,8 %“ a dopĺňa sa písmenom e), ktoré znie:
      „e) povinne nemocensky poistenú samostatne zárobkovo činnú osobu a pre dobrovoľne nemocensky poistenú osobu na účely vzniku nároku na nemocenské od prvého dňa dočasnej pracovnej neschopnosti 4,4 %.“.“.
20. V čl. I sa za 83. bod vkladá nový 84. bod, ktorý znie:
      „84. V § 138 ods. 1 písmeno b) znie:
             „b) príjem zamestnanca, ktorý nepodlieha dani z príjmu preto, že
                  1. tak ustanovujú predpisy o zamedzení dvojitého zdanenia,
                  2. je oslobodený od dane z príjmu podľa osobitného predpisu,72a)
Poznámka pod čiarou k odkazu 72a znie:
      „72a) § 5 ods. 7 písm. i) zákona č. 595/2003 Z. z. o dani z príjmov v znení neskorších predpisov.“.“.
Súčasne sa vykoná prečíslovanie bodov 84 až 136.
21. V čl. I bod 85 znie:
      „85. V § 138 ods. 2 sa vypúšťajú slová „do výšky 3 % hrubých ročných príjmov zamestnanca“ a slová „po zdanení“ sa nahrádzajú slovami „okrem podielu na zisku vyplateného zamestnancovi obchodnou spoločnosťou alebo družstvom72a)“.“.
22. V čl. I sa za 92. bod vkladá nový 93. bod, ktorý znie:
  „93. V § 142 sa za odsek 5 vkladá nový odsek 6, ktorý znie:
„(6) Ak povinne nemocensky poistená samostatne zárobkovo činná osoba a dobrovoľne nemocensky poistená osoba si zmení sadzbu poistného na nemocenské poistenie, poistné na nemocenské poistenie sa platí zo zmenenej sadzby poistného na nemocenské poistenie od prvého dňa kalendárneho mesiaca nasledujúceho po mesiaci, v ktorom sa zmena sadzby poistného na nemocenské poistenie písomne oznámila Sociálnej poisťovni.“.
Doterajší odsek 6 sa označuje ako odsek 7.“.
      Súčasne sa vykoná prečíslovanie bodov 93 až 136.
23. V čl. I sa za 104. bod vkladá nový 105. bod, ktorý znie:
      „105. V § 168 ods. 2 písm. a) sa slová „3 %“ nahrádzajú slovami „2,8 %“, za slová „a poistného na poistenie v nezamestnanosti“ sa vkladajú slová „a z poistného do rezervného fondu solidarity“ a za slová „a na poistnom na poistenie v nezamestnanosti“ sa vkladajú slová „a na poistnom do rezervného fondu solidarity“.“.
Súčasne sa vykoná prečíslovanie bodov 105 až 136.
24. V čl. I sa za 112. bod vkladá nový 113. bod, ktorý znie:
      „113. V § 226 ods. 1 písm. g) sa slová „piatich dní od priradenia platby“ nahrádzajú slovami „desiatich dní od priradenia platby“.
      Súčasne sa vykoná prečíslovanie bodov 113 až 136.
25. V čl. I sa za 124. bod vkladá nový 125. bod, ktorý znie:
      „125. § 255 sa dopĺňa odsekom 7, ktorý znie:
„(7) Za obdobie dôchodkového poistenia sa nepovažuje zamestnanie a náhradná doba získané pred 1. januárom 2004, ktoré boli zhodnotené na nárok na starobný dôchodok, ktorý bol prekvalifikovaný na výsluhový dôchodok.“.“.
      Súčasne sa vykoná prečíslovanie bodov  125 až 136.
26. V čl. I sa za 131. bod vkladá nový 132. bod, ktorý znie:
      „132. § 263 sa dopĺňa odsekom 16, ktorý znie:
„(16) Trvanie invalidity podľa tohto zákona od 1. januára 2006 Sociálna poisťovňa nepreskúmava, ak poistenec, ktorému bol priznaný invalidný dôchodok alebo čiastočný invalidný dôchodok podľa predpisov účinných do 31. decembra 2003, dovŕšil do dňa preskúmania trvania invalidity podľa odseku 2 dôchodkový vek a Sociálna poisťovňa do 31. decembra 2005 u tohto poistenca nepreskúmala trvanie invalidity. Poistencovi uvedenému v prvej vete, ktorému trval alebo by mal trvať nárok na výplatu invalidného dôchodku aj po dovŕšení dôchodkového veku, invalidný dôchodok sa odo dňa dovŕšenia dôchodkového veku, najskôr od 1. januára 2006, považuje za starobný dôchodok; § 80 ods. 2 druhá veta platí rovnako. Tento starobný dôchodok sa vypláca zo základného fondu starobného poistenia. Zo základného fondu starobného poistenia sa vypláca aj vdovský dôchodok, vdovecký dôchodok a sirotský dôchodok po poberateľovi tohto starobného dôchodku.“.“.
      Súčasne sa vykoná prečíslovanie bodov 132 až 136.
27. V čl. I bod 132 znie:
      „132. § 272 sa dopĺňa odsekmi 9 a 10, ktoré znejú:
„(9) V konaniach o náhrade za stratu na zárobku po skončení pracovnej neschopnosti alebo pri uznaní invalidity alebo čiastočnej invalidity a o náhrade za stratu na dôchodku, ktoré neboli právoplatne skončené do 31. decembra 2005 (§ 272 ods. 5), sa po tomto dni rozhodne podľa predpisov účinných do 31. decembra 2003. Táto náhrada za stratu na zárobku po skončení pracovnej neschopnosti alebo pri uznaní invalidity alebo čiastočnej invalidity a náhrada za stratu na dôchodku, ak nárok na ich výplatu trval aj po 31. decembri 2003, sa považujú  od 1. januára 2004 za úrazovú rentu a poskytujú sa v sume, v akej patrili k 31. decembru 2003 po zvýšení podľa § 293b a § 293e ods. 4. Na zvyšovanie úrazovej renty platí § 82 rovnako.
(10) V konaní o náhrade nákladov na výživu pozostalých, ktoré nebolo právoplatne skončené do 31. decembra 2005 (§ 272 ods. 6), sa po tomto dni rozhodne podľa predpisov účinných do 31. decembra 2003. Táto náhrada nákladov na výživu pozostalých, ak nárok na jej výplatu trvá aj po 31. decembri 2003, sa považuje od           1. januára 2004 za pozostalostnú úrazovú rentu a poskytuje sa v sume, v akej patrila k 31. decembru 2003 po zvýšení podľa § 293b a § 293e ods. 4. Na zvyšovanie pozostalostnej úrazovej renty platí § 82 rovnako.“.“.
28. V čl. I sa vypúšťa bod 133.
      Súčasne sa vykoná prečíslovanie bodov 134 až 136.
29. V čl. I v 135. bode úvodnej vete sa slová „§ 293f až 293m“ nahrádzajú slovami „§ 293f až 293n“ a  dopĺňa § 293n, ktorý znie:
„§ 293n
	Ak povinne nemocensky poistená samostatne zárobkovo činná osoba a dobrovoľne nemocensky poistená osoba písomne oznámi Sociálnej poisťovni zmenu sadzby poistného na nemocenské poistenie najneskôr do 31. januára 2006, poistné na nemocenské poistenie platí zo zmenenej sadzby poistného na nemocenské poistenie od 1. januára 2006.“.
30. V čl. II sa vypúšťajú body 5 až 7 a 9.
      Súčasne sa vykoná prečíslovanie bodu 8.
31. V čl. III sa za 11. bod vkladá nový 12. bod, ktorý znie:
      „12. V § 48 ods. 3 písm. d) sa vypúšťajú slová „meno, priezvisko, trvalý pobyt a dátum narodenia fyzickej osoby alebo“.“.
Súčasne sa vykoná prečíslovanie bodov 12 až 45.
32. V čl. III sa za 12. bod vkladajú nové body 13 až 18, ktoré znejú:
      „13. V § 48 ods. 14 prvej vete a druhej vete sa vypúšťajú slová „alebo fyzická osoba“. 
       14.  V § 48 ods. 16 sa vypúšťajú slová „väčší ako 50 %“. 
       15.  V § 48 sa vypúšťajú odseky 17 a 18.
	Doterajšie odseky 19 až 22 sa označujú ako odseky 17 až 20.
       16. V § 48 ods. 17 sa vypúšťajú slová „s podielom na základnom imaní dôchodkovej správcovskej spoločnosti vo výške viac ako 50 %“.
       17.  V § 48 sa vypúšťa odsek 18.
	Doterajšie odseky 19 a 20 sa označujú ako odseky 18 a 19.
18.	§ 48 ods. 18 druhej vete sa vypúšťajú slová „uvedených v odsekoch 19 a 20“.“.
 Súčasne sa vykoná prečíslovanie bodov 13 až 45.
33. V čl. III sa za 13. bod vkladá nový 14. bod, ktorý znie:
 „14. V § 52 ods. 1 písm. a) sa slová „§ 48 ods. 16 až 22“ nahrádzajú slovami „§ 48 ods. 16 až 19“.“.
Súčasne sa vykoná prečíslovanie bodov 14 až 45.
34. V čl. III sa za 14. bod vkladajú nové body 15 a 16, ktoré znejú:
„15. V § 52 ods. 2 písm. a) sa slová „§ 48 ods. 19 a 20“ nahrádzajú slovami „§ 48 ods. 17“. 
16. V § 52 ods. 4 písm. a) sa vypúšťajú slová „alebo fyzické osoby“.“.
Súčasne sa vykoná prečíslovanie bodov 15 až 45.
35. V čl. III sa za 20. bod vkladajú nové body 21 až 23, ktoré znejú:
      „21. V § 66 ods. 2 sa vypúšťajú slová „alebo fyzická osoba“. 
       22.  V § 66 ods. 3 písmeno a) znie: 
             „a) obchodné meno, identifikačné číslo a sídlo právnickej osoby,“.
        23. V § 66 ods. 3 písm. b) sa vypúšťajú slová „alebo fyzická osoba“.“.
Súčasne sa vykoná prečíslovanie bodov 21 až 45.
36. V čl. III sa za 39. bod vkladá nový 40. bod, ktorý znie:
      „40. V § 117 ods. 1 prvej vete sa vypúšťajú slová „fyzickej osobe alebo“.“.
     Súčasne sa vykoná prečíslovanie bodov 40 až 45.
37. V čl. III v 45. bode § 123d znie:
„§ 123d
(1)	Akcionár dôchodkovej správcovskej spoločnosti, ktorý je fyzickou osobou alebo akcionár dôchodkovej správcovskej spoločnosti, ktorý nie je právnickou osobou uvedenou v § 48 ods. 16 a stal sa akcionárom dôchodkovej správcovskej spoločnosti podľa predpisu účinného do 31. decembra 2005, je akcionárom dôchodkovej správcovskej spoločnosti aj po 31. decembri 2005. 
(2)	Akcionár uvedený v odseku 1 nesmie od 1. januára 2006 nadobudnúť ďalší podiel na základnom imaní dôchodkovej správcovskej spoločnosti alebo na hlasovacích právach v dôchodkovej správcovskej spoločnosti.
(3)	Na oznamovaciu povinnosť akcionára uvedeného v odseku 1 platí § 66 ods. 2 rovnako. Oznámenie musí obsahovať
a)	meno, priezvisko, dátum narodenia a miesto trvalého pobytu pri fyzickej osobe, obchodné meno, identifikačné číslo a sídlo pri právnickej osobe,
b)	rozsah, v akom chce akcionár uvedený v odseku 1 znížiť podiel na základnom imaní alebo na hlasovacích právach v dôchodkovej správcovskej spoločnosti.
(4)	Na pozastavenie výkonu akcionárskych práv akcionára uvedeného v odseku 1 platí   § 117 rovnako.“.“.
38. V čl. IV sa za 78. bod vkladajú nové body 79 a 80, ktoré znejú:
      „79. V § 85 sa za odsek 3 vkladá nový odsek 4, ktorý znie:
„(4) Doplnková dôchodková poisťovňa, ktorá je jediným zakladateľom doplnkovej dôchodkovej spoločnosti, sa zrušuje s likvidáciou do 30. júna 2006, ak táto doplnková dôchodková spoločnosť nevznikne do 30. júna 2006.“
      Doterajší odsek 4 sa označuje ako odsek 5.
      80. V § 85 ods. 5  sa slová „podľa odseku 2 alebo 3“ nahrádzajú slovami „do 31. decembra 2005 podľa odseku 2 alebo 3 a od 1. januára 2006 podľa odseku 3 alebo 4“.
      Súčasne sa vykoná prečíslovanie bodov 79 až 82.
39. V čl. VI sa za slovo „okrem“ vkladajú slová „stodvadsiateho piateho bodu až stotridsiateho bodu čl. I“ a slová „sedemdesiateho siedmeho bodu až osemdesiateho prvého bodu“ sa nahrádzajú slovami „sedemdesiateho siedmeho bodu až  osemdesiateho tretieho bodu“.

O d ô v o d n e n i e :
	K bodom 1 až 3 
Podľa zákona č. 111/1990 Zb. o štátnom podniku v znení neskorších predpisov riaditeľa štátneho podniku vymenuje na základe výberového konania zakladateľ štátneho podniku. Zakladateľom štátneho podniku je ústredný orgán štátnej správy. Tento zakladateľ riaditeľa štátneho podniku z funkcie aj odvoláva. 
Riaditeľ štátneho podniku nie je zamestnancom štátneho podniku, ale s účinnosťou od 31. októbra 2003 sa podľa § 19 ods. 11 cit. zákona počas výkonu funkcie na účely zdravotného poistenia, nemocenského poistenia a dôchodkového zabezpečenia a platenia príspevkov v nezamestnanosti posudzuje ako zamestnanec v pracovnom pomere.
Od 1. januára 2004 nadobudol účinnosť zákon č. 461/2003 Z. z. o sociálnom poistení v znení neskorších predpisov, ktorý v § 4  definuje okruh zamestnancov, avšak riaditeľa štátneho podniku táto definícia neobsahuje.
Vzhľadom na to, že návrh novely zákona o štátnom podniku a návrh zákona o sociálnom poistení sa v legislatívnom procese časovo prekrývali a  v súčasnosti je okruh poistených osôb definovaný v dvoch právnych predpisoch, pričom sa  vo vzťahu k riaditeľovi štátneho podniku nevylučujú, odporúčame v zákone o sociálnom poistení vyššie navrhované zmeny, tak, aby s účinnosťou od 1. januára 2006 bol riaditeľ štátneho podniku zahrnutý do osobného rozsahu zamestnancov na účely sociálneho poistenia v zákone o sociálnom poistení. 
Navrhovanou právnou úpravou sa dosiahne, že pojem „zamestnanec“ na účely zákona o sociálnom poistení by bol definovaný iba v jednom právnom predpise a to v zákone o sociálnom poistení a definícia uvedená v zákone o štátnom podniku  by sa stala obsolétna.
K bodom 4 a 10 
Navrhuje sa zachovanie ochrannej lehoty pre poistenkyňu, ktorej zaniklo nemocenské poistenie v období tehotenstva, na účely nároku na nemocenské a materské. 
K bodu 5
	Navrhuje sa vypustenie  novelizačných bodov súvisiacich s návrhom zákona o dočasnej pracovnej neschopnosti v nadväznosti na jeho stiahnutie.
K bodom 6, 8 a 9
Za účelom znižovania odvodového zaťaženia sa navrhuje poskytovať nemocenské všetkým trom skupinám poistencov, teda zamestnancovi, povinne nemocensky poistenej samostatne zárobkovo činnej osobe a dobrovoľne nemocensky poistenej osobe jednotne v zásade od 11. dňa dočasnej pracovnej neschopnosti s tým, že sa ponecháva percentuálna sadzba dávky určená v zákone o sociálnom poistení. Súčasne sa navrhuje ponechanie percentuálnej sadzby aj pre ošetrovné a vyrovnávaciu dávku.
K bodu 7
	V nadväznosti na navrhované poskytovanie nemocenského v zásade od 11. dňa dočasnej pracovnej neschopnosti aj pre samostatne zárobkovo činné osoby a dobrovoľne nemocensky poistené osoby a s tým súvisiace zníženie sadzby poistného na nemocenské poistenie a z dôvodu, že tieto osoby nie sú počas prvých desať dní dočasnej pracovnej neschopnosti zabezpečené náhradou príjmu ako zamestnanci, navrhuje sa možnosť poskytovania nemocenského od prvého dňa dočasnej pracovnej neschopnosti za podmienky, že poistné zaplatili vo zvýšenej sadzbe 4,4 % najmenej za 9 po sebe idúcich kalendárnych mesiacov pred vznikom dočasnej pracovnej neschopnosti a v čase vzniku dočasnej pracovnej neschopnosti platia poistné vo zvýšenej sadzbe.

K bodom 11 a 12
Všeobecný vymeriavací základ za kalendárny rok je známy až po jeho uverejnení v Zbierke zákonov SR, t.j. až po 31. marci. Z toho dôvodu Sociálna poisťovňa do uverejnenia všeobecného vymeriavacieho základu nemôže určiť presnú sumu dôchodku v prípade, ak ide o získanie obdobia poistenia po vzniku nároku na starobný dôchodok alebo predčasný starobný dôchodok, ak túto sumu je potrebné určiť v období pred uverejnením všeobecného vymeriavacieho základu v Zbierke zákonov. Aby sa zabránilo vzniku takýchto situácií, navrhuje sa, aby po vzniku nároku na starobný dôchodok a predčasný starobný dôchodok, všeobecným vymeriavacím základom na určenie osobného mzdového bodu za predposledný rok dôchodkového poistenia bol kalendárny rok, ktorý predchádza kalendárnemu roku, za ktorý sa zisťuje osobný mzdový bod.
K bodom 13 a 14
Navrhuje sa, aby nárok na výplatu vdovského dôchodku a vdoveckého dôchodku sa obnovil, ak pozostalý manžel sa stal invalidným s poklesom schopnosti vykonávať zárobkovú činnosť o viac ako 70 % alebo dovŕšil dôchodkový vek najneskôr do dvoch rokov po uplynutí  jedného roku od smrti manželského partnera a kedykoľvek obnovením nezaopatrenosti (pokračovanie v štúdiu) dieťaťa zomrelého.

K bodu 15
V nadväznosti na zachovanú percentuálnu sadzbu nemocenského a valorizáciu úrazových dávok rovnako ako  dôchodkových dávok  sa navrhuje vypustenie bodov 49, 53  a 57 ako nadbytočných.
K bodu 16
Navrhuje sa spresniť použitie všeobecného vymeriavacieho základu na určenie maximálnej sumy dávky garančného poistenia. 
K bodu 17
Na základe rokovaní so Sociálnou poisťovňou  sa navrhuje vypustiť bod 77 z dôvodu, že inštitút  „vzdania sa výplaty dávky “ by bolo možné zneužiť v prípade nariadených zrážok z dávok sociálneho poistenia, tým, že poberateľ by sa výplaty dávky vzdal a následne by nebolo možné realizovať výkon rozhodnutia zrážkami z dávok podľa občianskeho súdneho poriadku ani dohodu o zrážkach z dávok uzatvorenú podľa zákona o sociálnom poistení.
K bodu 18
Ide o legislatívno-technickú úpravu názvu organizačnej zložky Sociálnej poisťovne.
K bodu 19
V nadväznosti na návrh, aby sa povinne nemocensky poistenej samostatne zárobkovo činnej osobe a dobrovoľne nemocensky poistenej osobe nemocenské poskytovalo v zásade od 11. dňa dočasnej pracovnej neschopnosti, sa navrhuje zníženie sadzby poistného  pre tento okruh fyzických osôb zo 4,4 % na 2,8 %. V súvislosti s navrhovanou možnosťou poskytovať nemocenské samostatne zárobkovo činnej osobe a dobrovoľne nemocensky poistenej osobe od prvého dňa dočasnej pracovnej neschopnosti, sa navrhuje zavedenie zvýšenej sadzby poistného na nemocenské poistenie pre poistencov, ktorí využijú tento inštitút.
K bodom 20 a 21
Navrhuje sa rozšírenie okruhu príjmov zahrňovaných do vymeriavacieho základu zamestnanca o podiel na zisku vyplatený obchodnou spoločnosťou alebo družstvom zamestnancovi, ktorý sa nepodieľa na základnom imaní spoločnosti alebo družstva.
K bodu 22
V nadväznosti na navrhovanú možnosť poskytovať nemocenské od prvého dňa dočasnej pracovnej neschopnosti pre samostatne zárobkovo činnú osobu a dobrovoľne nemocensky poistenú osobu, sa navrhuje upraviť režim zmeny sadzby poistného na nemocenské poistenie. 
K bodu 23
Navrhuje sa tvorba správneho fondu Sociálnej poisťovne aj z poistného do rezervného fondu solidarity. Z tohto dôvodu sa navrhuje zníženie tvorby správneho fondu z  3 % na 2,8 %.
K bodu 24
Navrhuje sa predĺženie lehoty na postúpenie príspevkov na starobné dôchodkové sporenie z piatich dní  na desať dní od priradenia platby, vzhľadom na množstvo údajov, ktoré je potrebné spracovať.
K bodu 25
Navrhuje sa, aby obdobie, ktoré bolo zhodnotené pre nárok na starobný dôchodok, priznaný podľa piatej časti zákona o sociálnom zabezpečení poistencovi silových rezortov, prekvalifikovaný na výsluhový dôchodok, sa nezhodnocovalo pre nárok na dôchodok priznaný podľa zákona o sociálnom poistení.
K bodu 26
	Navrhuje sa vylúčiť preskúmavanie trvania invalidity poberateľom invalidného dôchodku a čiastočného invalidného dôchodku priznaných podľa právnej úpravy účinnej do 31. decembra 2003, ktorí dovŕšili alebo dovŕšia dôchodkový vek pred preskúmaním trvania invalidity.
K bodom 27 a 28
Navrhuje sa postup v konaniach o náhrade za stratu na zárobku, o náhrade za stratu na dôchodku a o náhrade nákladov na výživu pozostalých, ktoré neboli právoplatne skončené do 31. decembra 2005.
K bodu 29
	V súvislosti s navrhovanou možnosťou zmeniť sadzbu poistného na nemocenské poistenie pre samostatne zárobkovo činnú osobu a dobrovoľne nemocensky poistenú osobu od 1. januára 2006, sa ustanovením prechodného charakteru zabezpečuje, aby títo poistenci platili poistné na nemocenské poistenie zo zmenenej sadzby už za január 2006, a to za podmienky, že zmenu sadzby písomne oznámia Sociálnej poisťovni do 31. januára 2006.
K bodu 30
V nadväznosti na návrh, aby sa zamestnancom nemocenské aj naďalej poskytovalo od 11. dňa dočasnej pracovnej neschopnosti vo výške 55 % denného vymeriavacieho základu sa navrhuje v čl. II vypustenie bodov 5 až 7 a 9 ako nadbytočných.
K bodom 31 až 37
	Z dôvodu zvýšenia bezpečnosti systému starobného dôchodkového sporenia sa navrhuje, aby zakladateľom alebo akcionárom dôchodkovej správcovskej spoločnosti mohli byť iba právnické osoby, ktoré sú finančnými inštitúciami. Súčasne sa navrhuje, aby fyzické osoby a právnické osoby ako nefinančné inštitúcie, ktoré sa stali akcionármi dôchodkovej správcovskej spoločnosti do 31. decembra 2005, mali postavenie akcionára aj po tomto dni s tým, že sa na nich bude vzťahovať právna úprava, ktorá bude od 1. januára 2006 platiť na akcionárov, ktorými budú môcť byť len finančné inštitúcie, okrem možnosti zvyšovať podiel na základnom imaní alebo na hlasovacích právach v dôchodkovej správcovskej spoločnosti.
K bodu 38
Navrhuje sa, aby doplnková dôchodková poisťovňa, ktorá sa transformuje na doplnkovú dôchodkovú spoločnosť, bola zrušená s likvidáciou, ak doplnková dôchodková spoločnosť, ktorej jediným zakladateľom je doplnková dôchodková poisťovňa, nevznikla do 30. júna 2006. Takáto právna úprava zabráni prípadným špekuláciám zo strany doplnkovej dôchodkovej poisťovne, ktorá má záujem sa transformovať na doplnkovú dôchodkovú spoločnosť, vykonávať naďalej doplnkové dôchodkové poistenie podľa zrušeného zákona    č. 123/1996 Z. z. o doplnkovom dôchodkovom poistení zamestnancov a o zmene a doplnení niektorých zákonov v znení neskorších predpisov.

K bodu 39
Navrhuje sa, aby zákon nadobudol účinnosť od 1. januára 2006 s výnimkou taxatívne ustanovených novelizačných bodov, u ktorých sa navrhuje účinnosť  dňom vyhlásenia.